## Απολλώνιος ο Ρόδιος, *Ἀργοναυτικά* Γ 90–155

**(H Αφροδίτη και ο Έρωτας παίκτης)**

90 *Ὣς ἄρ’ ἔφη· Κύπρις δὲ μετ’ ἀμφοτέρῃσιν ἔειπεν*

*«Ἥρη Ἀθηναίη τε, πίθοιτό κεν ὕμμι μάλιστα*

*ἢ ἐμοί. Ὑμείων γὰρ ἀναιδήτῳ περ ἐόντι*

*τυτθή γ’ αἰδὼς ἔσσετ’ ἐν ὄμμασιν· αὐτὰρ ἐμεῖο*

*οὐκ ὄθεται, μάλα δ’ αἰὲν ἐριδμαίνων ἀθερίζει.*

95 *Καὶ δή οἱ μενέηνα, πέρι σχομένη κακότητι,*

*αὐτοῖσιν τόξοισι δυηχέας ἆξαι ὀϊστοὺς*

*ἀμφαδίην. Τοῖον γὰρ ἐπηπείλησε χαλεφθείς·*

*εἰ μὴ τηλόθι χεῖρας, ἕως ἔτι θυμὸν ἐρύκει,*

*ἔξω ἡμᾶς, μετέπειτά γ’ ἀτεμβοίμην ἑοῖ αὑτῇ».*

100 *Ὣς φάτο· μείδησαν δὲ θεαὶ καὶ ἐσέδρακον ἄντην*

*ἀλλήλαις. Ἡ δ’ αὖτις ἀκηχεμένη προσέειπεν·*

*«Ἄλλοις ἄλγεα τἀμὰ γέλως πέλει, οὐδέ τί με χρὴ*

*μυθεῖσθαι πάντεσσιν· ἅλις εἰδυῖα καὶ αὐτή.»*

*Νῦν δ’ ἐπεὶ ὕμμι φίλον τόδε δὴ πέλει ἀμφοτέρῃσι*

105 *πειρήσω καί μιν μειλίξομαι, οὐδ’ ἀπιθήσει»*

*Ὣς φάτο· τὴν δ’ Ἥρη ῥαδινῆς ἐπεμάσσετο χειρός,*

*ἦκα δὲ μειδιόωσα παραβλήδην προσέειπεν·*

*«Οὗτω νῦν, Κυθέρεια, τόδε χρέος, ὡς ἀγορεύεις,*

*ἔρξον ἄφαρ· καὶ μή τι χαλέπτεο μηδ’ ἐρίδαινε*

110 *χωομένη σῷ παιδί· μεταλλήξει γὰρ ὀπίσσω.»*

*Ἦ ῥα καὶ ἔλλιπε θῶκον, ἐφωμάρτησε δ’ Ἀθήνη·*

*ἐκ δ’ ἴσαν ἄμφω ταί γε παλίσσυτοι. Ἡ δὲ καὶ αὐτὴ*

*βῆ ῥ’ ἴμεν Οὐλύμποιο κατὰ πτύχας, εἴ μιν ἐφεύροι.*

*Εὗρε δὲ τὸν γ’ ἀπάνευθε, Διὸς θαλερῇ ἐν ἀλωῇ,*

115 *οὐκ οἷον, μετὰ καὶ Γανυμήδεα, τόν ῥά ποτε Ζεὺς*

*οὐρανῷ ἐγκατένασσεν ἐφέστιον ἀθανάτοισι,*

*κάλλεος ἱμερθείς. ’Αμφ’ ἀστραγάλοισι δὲ τώ γε*

*χρυσείοις, ἅ τε κοῦροι ὁμήθεες, ἑψιόωντο.*

*Καί ῥ’ ὁ μὲν ἤδη πάμπαν ἐνίπλεον ᾧ ὑπὸ μαζῷ*

120 *μάργος Ἔρως λαιῆς ὑποΐσχανε χειρὸς ἀγοστόν,*

*ὀρθὸς ἐφεστηώς· γλυκερὸν δέ οἱ ἀμφὶ παρειὰς*

*χροιῆς θάλλειν ἔρευθος. Ὁ δ’ ἐγγύθεν ὀκλαδὸν ἦστο*

*σῖγα κατηφιόων· δοιὼ δ’ ἔχεν, ἄλλον ἔτ’ αὔτως*

*ἄλλῳ ἐπιπροιείς, κεχόλωτο δὲ καγχαλόωντι.*

125 *Καὶ μὴν τούς γε παρᾶσσον ἐπὶ προτέροισιν ὀλέσσας,*

*βῆ κενεαῖς σὺν χερσὶν ἀμήχανος, οὐδ’ ἐνόησε*

*Κύπριν ἐπιπλομένην. Ἡ δ’ ἀντίη ἵστατο παιδός,*

*καί μιν ἄφαρ γναθμοῖο κατασχομένη προσέειπε·*

*« Τίπτ’ ἐπιμειδιάᾳς, ἄφατον κακόν; ἦέ μιν αὔτως*

130 *ἤπαφες οὐδὲ δίκῃ περιέπλεο, νῆιν ἐόντα;*

*Εἰ δ’ ἄγε μοι πρόφρων τέλεσον χρέος ὅττι κεν εἴπω*

*καί κέν τοι ὀπάσαιμι Διὸς περικαλλὲς ἄθυρμα*

*κεῖνο τό οἱ ποίησε φίλη τροφὸς Ἀδρήστεια*

*ἄντρῳ ἐν Ἰδαίῳ ἔτι νήπια κουρίζοντι,*

135 *σφαῖραν ἐϋτρόχαλον, τῆς οὐ σύ γε μείλιον ἄλλο*

*χειρῶν Ἡφαίστοιο κατακτεατίσσῃ ἄρειον.*

*Χρύσεα μέν οἱ κύκλα τετεύχαται, ἀμφὶ δ’ ἑκάστῳ*

*διπλόαι ἁψῖδες περιηγέες εἱλίσσονται·*

*κρυπταὶ δὲ ῥαψαί εἰσιν, ἕλιξ δ’ ἐπιδέδρομε πάσαις*

140 *κυανέῃ· ἀτὰρ εἴ μιν ἑαῖς ἐνὶ χερσὶ βάλοιο,*

*ἀστὴρ ὣς φλεγέθοντα δι’ ἠέρος ὁλκὸν ἵησι.*

*Τήν τοι ἐγὼν ὀπάσω· σὺ δὲ παρθένον Αἰήταο*

*θέλξον ὀϊστεύσας ἐπ’ Ἰήσονι· μηδέ τις ἔστω*

*ἀμβολίη, δὴ γάρ κεν ἀφαυροτέρη χάρις εἴη.*

145 *Ὣς φάτο· τῷ δ’ ἀσπαστὸν ἔπος γένετ’ εἰσαΐοντι.*

*Μείλια δ’ ἔκβαλε πάντα καὶ ἀμφοτέρῃσι χιτῶνος*

*νωλεμὲς ἔνθα καὶ ἔνθα θεᾶς ἔχεν ἀμφιμεμαρπώς·*

*λίσσετο δ’ αἶψα πορεῖν, αὐτοσχεδόν. Ἡ δ’ ἀγανοῖσιν*

*ἀντομένη μύθοισιν, ἐπειρύσσασα παρειάς,*

150 *κύσσε ποτισχομένη, καὶ ἀμείβετο μειδιόωσα·*

*«Ἴστω νῦν τόδε σεῖο φίλον κάρη ἠδ’ ἐμὸν αὐτῆς·*

*ἦ μέν τοι δῶρόν γε παρέξομαι οὐδ’ ἀπατήσω,*

*εἴ κεν ἐνισκίμψῃς κούρη βέλος Αἰήταο.»*

*Φῆ· ὁ δ’ ἄρ’ ἀστραγάλους συναμήσατο, κὰδ δὲ φαεινῷ*

155 *μητρὸς ἑῆς, εὖ πάντας ἀριθμήσας, βάλε κόλπῳ*.

## Δαμόξενος, O μάγειρος,Απόσπ. 2 Κ.–Α., *Σύντροφοι* 1–16α, 62–68 (Αθήναιος 3, 102a–103b)

(Α.) *Ἐπικούρου δέ με*

*ὁρᾷς μαθητὴν ὄντα τοῦ σοφοῦ, παρ’ ᾧ*

*ἐν δύ’ ἔτεσιν καὶ μησὶν οὐχ ὅλοις δέκα*

*τάλαντ’ ἐγώ σοι κατεπύκνωσα τέτταρα*.

5 (Β.) *Τοῦτο δὲ τί ἐστίν; Εἰπέ μοι.* (Α.) *Καθήγισα.*

*Μάγειρος ἦν κακεῖνος, οὐκ ᾔδει, θεοί,*

*ποῖος.* (Β.) *Μάγειρος;* (Α.) *Ἡ φύσις πάσης τέχνης*

*ἀρχέγονόν ἐστ’* – (Β.) *Ἀρχέγονον, ὦλιτήριες;*

(Α.) *Οὐδ’ ἔστιν οὐδὲν τοῦ πονεῖν σοφώτερον,*

10 *ἦν τ’ εὐχερὲς τὸ πρᾶγμα τοῦ λόγου τριβὴν*

*ἔχοντι τούτου· πολλὰ γὰρ συμβάλλεται.*

*Διόπερ μάγειρον ὅταν ἴδῃς ἀγράμματον*

*μὴ Δημόκριτόν τε πάντα διανεγνωκότα*

*{μᾶλλον δὲ κατέχοντα καταγέλα ὡς κενοῦ}*

15 *καὶ τὸν Ἐπίκουρον κανόνα, μινθώσας ἄφες*

*ὡς ἐκ διατριβῆς*.

*...*

62 *Ἐπίκουρος οὕτω κατεπύκνου τὴν ἡδονήν·*

*ἐμασᾶτ’ ἐπιμελῶς. Εἶδε τἀγαθὸν μόνος*

*ἐκεῖνος οἷόν ἐστιν· οἱ δ’ ἐν τῇ στοᾷ*

65 *ζητοῦσι συνεχῶς, οἷόν ἐστ’ οὐκ εἰδότες.*

*Οὐκοῦν ὅ γ’ οὐκ ἔχουσιν, ἀγνοοῦσι δέ,*

*οὐδ’ ἂν ἑτέρῳ δοίησαν*. (Β.) *Οὕτω συνδοκεῖ*

*ἀφῶμεν οὖν τὰ λοιπά· δῆλα δὴ πάλαι*.

## Δαμόξενος, Ο σφαιριστήςΑπόσπ. 3 Κ.–Α. (Αθήν. *Επιτ*. 1,15b)

x - *νεανίας τις ἐσφαίριζεν εἷς*

*ἐτῶν ἴσως* x - ˘ *ἑπτακαίδεκα,*

*Κῷος· θεοὺς γὰρ φαίνεθ’ ἡ νῆσος φέρειν.*

*Ὃς ἐπεί ποτ’ ἐμβλέψειε τοῖς καθημένοις,*

*5* *ἢ λαμβάνων τὴν σφαῖραν ἢ διδούς, ἅμα*

*πάντες ἐβοῶμεν* - ˘ - x - ˘ -

*Ἡ δ’ εὐρυθμία τό τ’ ἦθος ἡ τάξις θ’ ὅση*

*ἐν τῷ τι πράττειν ἢ λέγειν ἐφαίνετο.*

*Πέρας ἐστὶ κάλλους, ἄνδρες. Οὔτ’ ἀκήκοα*

*10 ἔμπροσθεν οὔτ’ ἑώρακα τοιαύτην χάριν.*

*Κακὸν ἄν τι μεῖζον ἔλαβον, εἰ πλείω χρόνον*

*ἔμεινα· καὶ νῦν δ’ οὐχ ὑγιαίνειν μοι δοκῶ*.

## Δίφιλος ο Σινωπεύς, *Θησεύς* 49 Κ.–Α. (Αθήναιος 10, 451b)

*Δίφιλος δ’ ἐν Θησεῖ τρεῖς ποτε κόρας Σαμίας φησὶν Ἀδωνίοισιν γριφεύειν παρὰ πότον· προβαλεῖν δ’ αὐταῖσι τὸν γρῖφον, τί πάντων ἰσχυρότατον; καὶ τὰν μὲν εἰπεῖν ὁ σίδαρος, καὶ φέρειν τούτου λόγου τὰν ἀπόδειξιν, διότι τούτῳ πάντ’ ὀρύσσουσίν τε καὶ τέμνουσι καὶ χρῶντ’ εἰς ἅπαντα. Εὐδοκιμούσαι δ’ ἐπάγειν τὰν δευτέραν φάσκειν τε τὸν χαλκέα πολὺ κρείττω φέρειν ἰσχύν· ἐπὶ τοῦτον κατεργαζόμενον καὶ τὸν σίδαρον τὸν σφοδρὸν κάμπτειν, μαλάσσειν, ὅ τι ἂν χρήζῃ ποιεῖν. Τὰν δὲ τρίταν ἀποφῆναι πέος ἰσχυρότατον πάντων, διδάσκειν δ’ ὅτι καὶ τὸν χαλκέα στένοντα πυγίζουσι τούτῳ*.

## Δίφιλος ο Σινωπεύς, *Συνωρὶς ἢ Λύχνος* 74 Κ.–Α. (Αθήναιος 6, 247a–b)

(Α.) *Ἄριστ’ ἀπαλλάττεις ἐπὶ τούτου τοῦ κύβου*.

(Β.) *Ἀστεῖος εἶ. Δραχμὴν ὑπόθες*. (Α.) *Κεῖται* *πάλαι*.

(Β.) *Πῶς ἂν βάλοιμ’ Εὐριπίδην;* (A.) *Oὐκ ἄν ποτε*

*Εὐριπίδης γυναῖκα σώσει’. Οὐχ ὁρᾷς*

*5* *ἐν ταῖς τραγῳδίαισιν αὐτὰς ὡς στυγεῖ;*

*τοὺς δὲ παρασίτους ἠγάπα. Λέγει γέ τοι·*

*ἀνὴρ γὰρ ὅστις εὖ βίον κεκτημένος,*

*μὴ τοὐλάχιστον τρεῖς ἀσυμβόλους τρέφει*

*ὄλοιτο, νόστου μή ποτ’ εἰς πάτραν τυχών*.

*10* (Β.) *Πόθεν ἐστὶ ταῦτα, πρὸς θεῶν;* (Α.) *Τί δέ σοι μέλει;*

*Οὐ γὰρ τὸ δρᾶμα, τὸν δὲ νοῦν σκοπούμεθα*.

*7* = Ευρ., *Ἀντιόπη*, απόσπ. 187,1 Κ.

9 = Ευρ., *Ἰφιγένεια ἐν Ταύροις* 535.